**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**E L Ő T E R J E S Z T É S**

a XX. századi önkényuralmi rendszerekhez köthető utcanevek megváltoztatására

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 14. § (2) bekezdése rendelkezik arról, hogy közterületek és közintézmények nem viselhetik olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, illetve olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

A 14. § (3) bekezdése kimondja, hogy ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.

Az idézett jogszabály értelmében megvizsgáltuk a mellékelt nyilvántartási lista alapján Martfű város közterületeinek elnevezéseit - figyelembe véve a Magyarország helyi önkormányzatairól szóló 2011. évi CLXXXIX. törvényben biztosított felhatalmazás alapján a Magyar Tudományos Akadémia állásfoglalását is – és tíz olyan utcanevet találtunk, melynek nevét 2013. december 31-ig meg kell változtatni.

Ezek az előterjesztés mellékletét képező hivatkozott állásfoglalás alapján a következőek:

* Kállai Éva út
* Kun Béla út
* Landler Jenő út
* Münnich Ferenc út
* Nógrádi Sándor út
* Rózsa Ferenc út
* Sallai Imre út
* Ságvári Endre út
* Zalka Máté út.

Ezen kívül megítélésünk szerint mindenképpen indokolt még egy további utca, a

* Szamuely Tibor út

átnevezése, mivel kommunista politikus, újságíró a Tanácsköztársaság terrorszervezetének vezetője volt, aki számos embert végeztetett ki statáriális módon.

A Magyarország helyi önkormányzatairól szóló 2011. évi CLXXXIX. törvény 51. § (5) bekezdése szerint a közterület elnevezésének rendjét a települési önkormányzat rendeletben állapítja meg.

 2

Tekintettel arra, hogy Martfű Város Önkormányzatának eddig nem volt hatályos rendelete a közterületek elnevezésére, elnevezésük megváltoztatására irányuló kezdeményezésre és a házszám-megállapítás szabályaira, indokolt volt a felsorolt közterületek elnevezésének megváltoztatása előtt egy új önkormányzati rendelet megalkotása.

A közterület elnevezésének megváltozása miatti lakcímigazolványok cseréjét hivatalból végzi az Okmányiroda.

Az érintett utcákban élők számára az utcák átnevezése azzal a következménnyel jár, hogy azokat az okmányaikat, melyekben a lakcímük szerepel, ki kell cseréltetni, amit az érintetteknek kell kezdeményeznie az illetékes hatóságoknál.

Amennyiben az önkormányzat döntése alapján változik meg az utcanév, az ott élők számára illeték, vagy igazgatási szolgáltatási díj nélkül történik meg az :

* őstermelői igazolvány,
* forgalmi engedély,
* vállalkozói igazolvány, valamint a
* telepengedély és a működési engedély cseréje.

 Tisztelt Képviselő-testület!

 Mindezek alapján javasolom, hogy az előterjesztést szíveskedjenek megtárgyalni és a Képviselő-testület nyilvánítsa ki a megjelölt utcák átnevezésére irányuló szándékát az alábbi határozati javaslat elfogadásával:

Határozati javaslat:

…../2013. (VI.27.) ö. határozat

a XX. századi önkényuralmi rendszerekhez köthető utcanevek megváltoztatására

Martfű Város Önkormányzatának Képviselő-testülete megtárgyalta a XX. századi önkényuralmi rendszerekhez köthető utcanevek megváltoztatásáról szóló előterjesztést és a következő határozatot hozza:

Martfű Város Önkormányzatának Képviselő-testülete kinyilvánítja azon szándékát, hogy Martfű Város közterületei közül a:

* Kállai Éva út
* Kun Béla út
* Landler Jenő út
* Münnich Ferenc út
* Nógrádi Sándor út
* Rózsa Ferenc út
* Sallai Imre út
* Ságvári Endre út
* Zalka Máté út, valamint a
* Szamuely Tibor út

elnevezését megváltoztatja a közterületek elnevezésének rendjéről szóló önkormányzati rendeletben foglaltak szerint.

Határidő: 2013. december 31.

Felelős: Dr. Kiss Edit polgármester

Erről értesülnek:

1./ Valamennyi Képviselő, helyben,

2./ J.N.Szolnok Megyei Kormányhivatal, Szolnok,

3./ Dr. Kiss Edit polgármester, helyben,

4./ Irattár.

M a r t f ű, 2013. május 30.

 Dr. Kiss Edit

 polgármester

Készítette: Hegedűsné Blaskó Anikó

 aljegyző

Látta: Szász Éva

 jegyző